Niy ma nadzieje dlŏ ludzkości, 22.07.2018
- patrōna na pamiōntkã
- botoks w kamelach
- zŏpłata w naturze
Wiycie, jak to na lotniskach sie terŏz wszyjsko sprawdzŏ, żeby żŏdyn niy wniōs gupot na pokłŏd fligra, pra? No tōż forsztelujcie sie, że robicie we wasze granicznyj na lotnisku we Wiedniu, a sam narŏz frela kładzie przed wami patrōnã artyleryjskõ ze drugij wojny światowyj i pytŏ, czy sie jã może weznōńć do dōm na pamiōntkã.
Amerykańskŏ (no ja) turystka znŏdła tã patrōnã na szpacyrze po gōrach. We hotelu umyła jã, żeby sie niōm niy pocornić ôblyczyniŏ. 24 lata modŏ kobiyta dostała sztrŏfã 4000 euro. Widzicie, co ta jejich drugŏ poprawka z ludźmi robi?
Zdrzōdło: Deutsche Welle
We Arabiji Saudyjskij, tak jak u nŏs ôrganizuje sie kōnkursy piykności. Nadgrody tyż arabske, bo pula we jednym z nich to było 57 milijōnōw dolarōw. I to przed tym kōnkursym zrobiyła sie haja. Bo widzicie, to bōł kōnkurs piykności kameli, a jednego weterynŏrza chyciyli pŏrã dni wcześnij na strzikowaniu kamelōm botoksu do gymby. Dwanŏście kameli było zdyskwalifikowanych. Skandal.
Zdrzōdło: NPR
Babie we Ameryce poprzniyło sie auto, tōż wezwała mechanika. Za robotã chciała zapłacić, ale niy piniyndzmi, tōż ôba sie zawarli we garażu i wziōnli sie za siebie. Jak na wieczōr jeji chop przijechoł do dōm, to coś mu źle wōniało. Ôtworzōł dźwiyrze ze garażu i znŏd na zolu jego babã, ôpartego ô auto mechanika i auto ze włōnczōnym motorym. Baba i mechanik byli już dŏwno ôba bez życiŏ, bo sie zatruli czadym ze auspufu.
Pamiyntejcie, żeby ôkna ôtwiyrać.
Zdrzōdło: news.com.au
szl_Latn pag_Latn pol_Latn pol_Latn szl_Latn szl_Latn deu_Latn szl_Latn slv_Latn szl_Latn szl_Latn ron_Latn